1932ની સાલમાં હરિજન પ્રશ્નને અંગે યરવડા જેલમાં બાપુએ આમરણ ઉપવાસ આદર્યા હતા. તે વખતે બા સાબરમતી જેલમાં હતાં. પોતે બાપુની પડખે નથી એનો બાને મનમાં ખૂબ ઉચાટ રહ્યા કરતો. બાપુ તો પોતાની ધૂનમાં ઉપવાસ કરવા મંડી પડે. પણ બાને તો પોતાના પતિની જિંદગી આમ હોડમાં મુકાયેલી જોઈને દિલમાં શું નું શું થઈ જતું. આ વાતનો વલોપાત કરતાં બા એક વાર જેલની બહેનોને કહેવા લાગ્યાં : ‘આ ભાગવત વાંચીએ છીએ, રામાયણ-મહાભારત વાંચીએ છીએ, એમાં ક્યાંય આવા ઉપવાસની વાતો નથી ! પણ બાપુની તો વાત જ જુદી. એ આવું જ કર્યા કરે છે ! હવે શું થશે ?’